## El Consell autoritza un conveni amb la Diputació de Castelló i la Diòcesi de Segorbe-Castelló per a la instal·lació de subministraments en el santuari de Penyagolosa

*** Este acord és la continuació del conveni subscrit en 2021 per a la restauració i rehabilitació d’este conjunt arquitectònic protegit com a BIC i monument historicoartístic
* Les obres garantiran l’accés de subministrament d’aigua, electricitat i telecomunicacions al santuari-hostatgeria i als edificis d’alberg i centre d’interpretació, els dos de titularitat de la Generalitat**

El Ple del Consell ha autoritzat el conveni marc entre la Generalitat, la Diputació Provincial de Castelló i la Diòcesi de Segorbe-Castelló per a la instal·lació d’infraestructures destinades a garantir l’accés de subministraments bàsics al santuari de Sant Joan de Penyagolosa.

Este acord s’emmarca en el conveni subscrit per estes tres institucions en 2021 i prorrogat fins a 2025, per a la recuperació i rehabilitació d’este conjunt arquitectònic protegit com a BIC i monument historicoartístic.

En concret, el conveni marc autoritzat pel Consell, en el qual es reconeix el valor històric, espiritual i cultural de Sant Joan de Penyagolosa com a referent per a les comarques de l’interior de la província de Castelló i per al conjunt de la Comunitat Valenciana, té com a finalitat coordinar les actuacions necessàries per a la instal·lació d’infraestructures de subministrament d’electricitat, aigua i telecomunicacions en el santuari.

Les obres que es duran a terme garantiran l’accés de subministraments bàsics des del municipi de Vistabella del Maestrat fins al conjunt arquitectònic, integrat pel santuari-hostatgeria i els edificis annexos d’alberg i centre d’interpretació, els dos de titularitat de la Generalitat.

Estes escomeses són imprescindibles per a possibilitar l’obertura a l’ús públic del conjunt patrimonial, el funcionament dels servicis d’hostaleria i l’organització d’activitats culturals, turístiques, esportives i religioses.

**Actuacions de rehabilitació**

La Generalitat va subscriure en juny de 2021 un acord amb el bisbat de Segorbe-Castelló amb la finalitat de dur a terme les actuacions necessàries per a la restauració d’este conjunt arquitectònic protegit com a BIC i monument historicoartístic situat en el terme castellonenc de Vistabella del Maestrat.

Es tracta d’una actuació que dona valor als diferents usos d’este bé patrimonial, la qual cosa abasta la realització d’actes de culte, activitats turístiques i culturals, la utilització de l’hostatgeria i la dinamització del conjunt històric i el seu entorn natural.

Per a fer-ho, s’arreplega el compromís de la Generalitat i la Diputació de finançar entre les dos el 50 % del cost d’estes obres per a la seua rehabilitació i conservació, que ascendix a 4,5 milions d’euros.

En este marc, la Conselleria d’Educació, Cultura, Universitats i Ocupació ha subscrit convenis singulars en els exercicis econòmics de 2022 a 2025, per a la realització de diferents actuacions de restauració i rehabilitació a les quals la Generalitat ha aportat prop d’1,5 milions d’euros.

**Sant Joan de Penyagolosa**

El santuari de Sant Joan de Penyagolosa, d’origen gòtic, és un conjunt arquitectònic enclavat en el Parc Natural del Penyagolosa propietat de la Diòcesi de Segorbe-Castelló, que està declarat bé d’interés cultural i monument historicoartístic i suposa un valuós element del patrimoni històric i cultural de les comarques de Castelló.

Està format per un conjunt d’edificacions que té el seu origen a finals del segle XIV, encara que el seu nucli principal data del segle XVI mentres que l’església va ser edificada en el segle XVIII.

A més del seu valor arquitectònic i artístic, cada any acull una de les manifestacions culturals i religioses més singulars de la Comunitat Valenciana, com són el conjunt de peregrinacions des dels municipis de les Useres, Culla, Xodos, Vistabella del Maestrat i Puertomingalvo, la qual cosa li conferix un valor especial.

Fecha: 12/12/2025